**РЕПУБЛИКА СРБИЈА**

**ГРАД УЖИЦЕ**

**ВЕЋЕ ГРАДСКЕ ОПШТИНЕ СЕВОЈНО**

**III број 06-\_\_\_/2023**

**\_\_\_\_\_.2023. године**

**З А П И С Н И К**

**са 22. седнице Већа Градске општине Севојно одржане 15.08.2023. године**

**у просторијама Градске општине са почетком у 13:00 часова**

Седници су присуствовали Мирјана Ђурић, председница Градске општине Севојно (председавајућа), заменик председника Мијодраг Пејић, чланови Већа: Борко Вујовић Миливоје Јеремић, Младенко Марковић, Игор Мариновић, Милија Кулашевић, Живан Ршумовић и Верица Маричић и начелница Управе Биљана Старовла.

Председница Већа је замолила присутне већнике да се изјасне о записницима са 20. и 21. седнице Већа који су достављени у материјалу.

Пошто није било примедби на записнике, председница је исте дала на гласање и записници са 20. и 21. седнице Већа усвојени су са 9 гласова „ЗА“.

Председница је предложила дневни ред као у позиву и пошто није било предлога за допуну дневног реда, дневни ред је усвојен са 9 гласова „ЗА“.

**ДНЕВНИ РЕД**

1. **УСВАЈАЊЕ ИЗВЕШТАЈА О РАДУ УПРАВЕ ГРАДСКЕ ОПШТИНЕ СЕВОЈНО ЗА 2022. ГОДИНУ**
2. **ОДОБРАВАЊЕ СРЕДСТАВА ЗА ОДРЖАВАЊЕ МЕЂУНАРОДНОГ ДЕЧИЈЕГ ФУДБАЛСКОГ ФЕСТИВАЛА „ТРОФЕЈ СЕВОЈНО“**
3. **ФОРМИРАЊЕ ОРГАНИЗАЦИОНОГ ОДБОРА ЗА СПРОВОЂЕЊЕ АКТИВНОСТИ ЗА РЕАЛИЗАЦИЈУ МЕЂУНАРОДНОГ ДЕЧИЈЕГ ФУДБАЛСКОГ ФЕСТИВАЛА „ТРОФЕЈ СЕВОЈНО“**
4. **ПРЕДЛОГ ОДЛУКЕ О ЗАХТЕВИМА ГРАЂАНА ЗА ИЗВОЂЕЊЕ ИНФРАСТРУКТУРНИХ РАДОВА УДРУЖИВАЊЕМ СРЕДСТАВА У 2023. ГОДИНИ**
5. **РАЗНО**

Прешло се на рад по дневном реду.

1. **тачка дневног реда**

Известилац по овој тачки дневног реда била је начелница Управе Градске општине Севојно Биљана Старовла. Указала је на то да по Статуту Управа на захтев Скупштине или Већа, а најмање једном годишње подноси извештај о свом раду. Укратко је образложила предметни Извештај, истичући да је у 2022. години уз редовне послове из надлежности Управе, управа пружала сву неопходну неопходну стручну, административну и техничку помоћ у раду Изборне комисије приликом спровођења избора за одборнике Скупштине градске општине. Посебно се осврнула и на спровођење ревизије правилности пословања Градске општине Севојно од стране Државне ревизорске институције и послове Управе које су се односили на поступања по захтевима за достављање неопходних података и документације. Пошто су већници добили извештај у материјалу за седницу, питала је да ли су потребна додатна појашњења.

Мирјана Ђурић, председница Градске општине Севојно је похвалила Извештај и захвалила се својим сарадницима за рад у предходној години. Посебно је истакла наводе из Извештаја везане за рангирање организације Транспарентност Србија, где се Градска општина Севојно на основу индикатора за бодовање од 25 рангираних градских општина налази на другом месту, а бодована је по мањем броју индикатора због броја надлежности за које је задужена. У поређењу са 145 градова и општина које су самосталне једнице локалне самоуправе, обухваћених овим бодовањем, Градска општина Севојно налази се на 14. месту, што доказује да се посебна пажња посвећује јавности у раду. USAID и Транспарентност Србија доделили су Градској општини Севојно Похвалницу за континуирани раст оцене у протекле четири године и добру оцену остварену на рангирању свих јединица локалне самоуправе у Србији по основу Индекса транспарентности (LTI) за 2022. годину.

Пошто се више нико није јавио за реч, председница је затворила дискусију и дала предлог на гласање. Извештај о раду Управе Градске општине за 2022. годину је усвојен са 9 гласова „ЗА“.

1. **тачка дневног реда**

Уводну реч по овој тачки дневног реда дао је Милија Кулашевић, члан Већа задужен за спорт, културу и информисање. Подсетио је да је Веће прошле године донело одлуку којом се усваја иницијатива Спортског савеза Ужице за установљење Међународног дечјег фудбалског фестивала „Трофеј Севојно“ као спортског такмичења од посебног значаја за Градску општину Севојно са циљем да постане традиционална манифестација. Спортски савез је фестивал уврстио у свој годишњи програм рада у складу са прописаним програмским календаром. Потребно је да Веће донесе одлуку да се определе средства за одржавање фестивала за ову годину и да се формира организациони одбор.

Потом се укратко осврнуо на проблем финансирања спорта у следећој и у наредим годинама, узимајући у обзир законско ограничење од 20 % од позиције за спорт које се може доделити једном спортском удружењу, да овакав начин финансирања спортских удружења мора да се мења, да се морамо активно укључити у израду буџета за наредну годину и у договору са Градом Ужицем дефинисати начин финансирања надлежности које су нам пренете.

Већник Младенко Марковић је поставио питање шта је тема ове тачке дневног реда и рекао да се Кулашевић удаљио од теме.

Члан Већа Милија Кулашевић је прихватио сугестију већника Марковића да се мало удаљио од теме из разлога што је у току припрема буџета за наредну годину. Спортска удружења регистрована на територији Градске општине Севојно по програмском календару већ су поднела годишње програме за 2024. годину и морамо пронаћи начин да те програме финасирамо бар у висини средстава која добијају спортска удружења у граду која се такмиче у истом рангу такмичења. Када томе додамо учешће на МОСИ, здравствену заштиту спортиста, посебне програме међу које спада и Међународни дечији фудбалски фестивал „Трофеј Севојно“, то је једна позамашна свота о којој морамо размишљати, а што итекако има везе са темом када су у питању надлежности које се финансирају из нашег буџета.

Што се тиче средстава за финансирање овог турнира Веће је Решењем o расподели средстава за подршку локалним спортским организацијама, удружењима и савезима, за посебне програме определило 2.200.000,00 хиљада динара од којих средстава предлаже да се за овај турнир определи 2.000.000,00 динара.

Члан Већа Младенко Марковић је питао за шта ће се све потрошити 2 милиона.

Већник Кулашевић је појаснијо да је то међународни дечији фудбалски фестивал са великим бројем учесника, да је прошле године је учествовало преко 100 екипа, преко 1000 учесника, да је Спортски савез Ужице урадио програм такмичења јер Спортски савез је носилац турнира и да је у обавези да по завршетку турнира достави извештај о утрошку средстава Градској општини Севојно, као што је у обавези да нам достави и извештај за 58. МОСИ „Колашин 2023“.

Већник Борко Вујовић се надовезао на излагање и указао на велику посећеност фестивала.

Пошто више није било пријављених за дискусију председница је дала предлог на гласање, и са 9 гласова „ЗА“ донет је закључак којим се одобравају средства у износу од 2.000.000,00 динара за одржавање Међународног дечјег фудбалског фестивала „Трофеј Севојно“ у 2023. години.

1. **тачка дневног реда**

Уводну реч по овој тачки дневног реда дао је Милија Кулашевић, члан Већа задужен за спорт, културу и информисање. Везано за предходну тачку дневног реда Кулашевић је рекао да се Међународни дечији фудбалски фестивал „Трофеј Севојно“ одржава у суботу 23.09.2023. године и да је потребно формирати организациони одбор за спровођење свих активности везаних за ову манифестацију.

Предлажио је да се у Организациони одбор именују два представника Градске општине и то заменик председника и члан Већа задужен за област спорта, испред Спортског савеза Ужице секретар Спортског савеза и испред Фудбалског клуба „Севојно“, председник и један члан Управног одбора, а то су: Мијодраг Пејић за председника Организационог одбора и за чланове, Милија Кулашевић, Драгиша Кузмановић, Недељко Милосављевић и Аврам Илић.

Предлог је усвојен са 9 гласова „ЗА“ и Веће је донело Решење о формирању Организационог одбора Међународног дечијег фудбалског фестивала „Трофеј Севојно“.

1. **тачка дневног реда**

Известилац по овој тачки дневног реда био је заменик председника Мијодраг Пејић. Упознао је већнике са захтевом Удружења грађана „Врело“ са Гајева за изградњу осматрачнице на Видином брду. ЈП „Ужице развој“ је сачинио предмер радова за набавку и транспорт 8 м³ бетона у износу 108.000,00 динара. Мештани и чланови удружења су урадили прву фазу ископа темеља за осматрачницу, обезбедили оплату, анкерисање, потребно је да се бетонира стопа осматрачнице за коју је потребно 8 м3 бетона. Напоменуо је да је осматрачницу удружењу „Врело“ поклонила војска и да је премештена са војног објекта са Трешњице.

Већник Младенко Марковић је питао где ће се тачно налазити осматрачница и да ли та територија припада Севојну, на шта је већник Миливоје Јеремић дао прецизне информације о локацији.

Затим је председница дала предлог на гласање и предлог је усвојен са 9 гласова „ЗА“.

1. **тачка дневног реда**

Под тачком разно је прво већник Борко Вујовић поставио питање докле се стигло са захтевима грађана, везаним за изградњу пешачке стазе у делу крака улице Јаворска ка аутобуској станици „Магдаленића чесма“ и постављање два сијалична места на већ постојеће бандере са разведеним кабловима за расвету. Председница Мирјана Ђурић је обавестила већнике шта је до сада урађено у циљу решавања тих питања.

Затим је већник Живан Ршумовић поставио два питања којим су му се обратили грађани Младова. Прво је да ли се јаловина која настаје код изградње пута према гробљу Обарак може искористити за посипање пута од Милошевића до гробља. Постојећи пут има довољну ширину, а дужина је око 300 метара. Друго питање је везано за увођење воде на гробљу Обарак. По тим питањима се развила дискусија у којој су узели учешће сви већници, а председница је предложила да размотри могућност куповине јаловине од средстава за удруживање.

Заменик председника Мијодраг Пејић је истакао да је пристигло више захтева за јаловину, али је став града да се ове године јаловина користи само за хитне случајеве – поплаве, одроне и слично.

Затим је упознао присутне са разговором са директором „Биоктоша“ везаним за довођење воде на гробље Влаовац и са израдом паркинга код гробља.

Председница Мирјана Ђурић информисала је већнике о набавци пригодних поклона од стране Градске општине Севојно за прваке поводом поласка у школу. Поклон би се састојао од школског прибора, укупне вредности од око 60.000,00 динара, за 62 ученика првог разреда.

Потом је упознала већнике о проблему о коме је дуго расправљано, а то је да ли треба израдити План развоја градске општине. Са тим питањем смо се званично обратили Републичком секретаријату за јавне политике и добили одговор да Републички секретаријат за јавне политике сматра да градске општине, као део територије града, немају обавезу припреме плана развоја. Градске општине треба да буду активни учесници у припреми и спровођењу Плана развоја матичног града (града оснивача).

Заменик председника Мијодраг Пејић је је поводом припреме буџета за наредну годину, које је помињао већник Кулашевић у својој дискусији, предложио већницима да разговарају са грађанима, скупљају њихове предлоге и сугестије о томе шта би био приортитет за наредну годину.

Већник Борко Вујовић је поставио питање реновирања Дома пензионера и упознао остале већнике о разговорима са представницима Ваљаонице бакра и њиховој спремности за помоћ приликом реновирања. Заменик председника Мијодраг Пејић је информисао већнике о активностима града везаним за реновирање Дома пензионера.

Седница је завршена у 12:35 часова.

Записник водила:

Славица Марић

**ПРЕДСЕДНИЦА ВЕЋА**

**Мирјана Ђурић**